賀宇文樞使
作者：釋居簡
朝代：宋

paragraphs: 伊洛正音聞者寡，邪說異端難並駕。
春風不到六經堂，和煦無由藹天下。
卓然人物既興起，浩然一氣均陶冶。
橫秋霽月耿東南，勁草疾風知用舍。
隄障狂瀾如砥柱，淵源理學扶宗社。
伊周文憲復精明，漢唐述作俱陵跨。
論道經邦坐策勳，彈冠束带無遺野。
遂令四海九州內，三尺兒童恥言伯。
太山盤石固無疆，亂臣賊子胡爲者。
今日樞庭拜宇文，還似前朝相司馬。